text: মিডিয়া থেকে নিরাপদ দূরত্বে মুশফিক | timenewsbd.com
  মিডিয়া থেকে নিরাপদ দূরত্বে মুশফিক
  ১৮ ডিসেম্বর, ২০১৭ ১৭:৪৮:৪২
  সংবাদমাধ্যমে বেফাঁস কথা বলে নিজেই নিজের বিপদ ডেকে এনেছেন মুশফিকুর রহিম। ক্রিকেট বোর্ডের নীতিনির্ধারকদের বিপক্ষে কথা বলায় টেস্টের অধিনায়কত্ব থেকে তাকে সরিয়ে দেয়া হয়েছে। নিজের দোষে ফেঁসে যাওয়া জাতীয় দলের এই ক্রিকেটার ক্ষুব্ধ সংবাদমাধ্যমের ওপর।
  দেশের বাইরে ছুটিতে ব্যস্ত থাকাকালেই মুশফিক জানতে পারেন, টেস্টের অধিনায়ত্ব থেকে তাকে সরিয়ে নতুন অধিনায়ক করা হয়েছে সাকিব আল হাসানকে। সংবাদকর্মীরা তাই অপেক্ষায় ছিলেন মুশফিক কবে দেশে ফিরবেন, অধিনায়কত্ব থেকে অব্যাহতি এবং নতুন নেতৃত্ব নিয়ে তার মন্তব্য জানাবেন।
  ছুটি কাটিয়ে দেশে ফিরে সোমবার মিরপুরে একটি রেস্টুরেন্ট উদ্বোধন করেন জাতীয় দলের সাবেক এই অধিনায়ক। সদ্য সাবেক হওয়া এই অধিনায়কের সঙ্গে কথা বলার জন্য আগ থেকেই অপেক্ষায় ছিলেন সংবাদকর্মীরা।
  রেস্টুরেন্ট উদ্বোধন শেষে সাংবাদিকরা কথা বলার জন্য অনুরোধ করলে মুশফিক বলেন, 'মিডিয়ায় কথা বলার জন্য কোর্স করছি। কোর্স শেষ হলে তারপর কথা বলব।' একথা বলেই দ্রুত স্থান ত্যাগ করেন বাংলাদেশ দলের এই উইকেটকিপার-কাম-ব্যাটসম্যান।